City Press-verslaggewer sterf in tref-en-trap | Maroela Media
City Press-verslaggewer sterf in tref-en-trap
Huldeblyke stroom in vir City Press se senior verslaggewer Ngwako Modjadji wat Sondagoggend in 'n beweerde tref-en-trap ongeluk dood is.
Die voorval het in die vroeë oggendure buite e'Social Link chisa nyama in Soweto, Johannesburg, plaasgevind.
Mondli Makhanya, hoofredakteur van City Press, het gesê Modjadji het 'n "ongelooflike energie en entoesiasme" vir sy werk gehad. "Ngwako was ongetwyfeld een van die land se voorste politieke verslaggewers. Sy begrip van politieke dinamika het hom die vermoë gegee om 'n storie van ver af uit te snuffel. En sodra hy eers die reuk van 'n storie gekry het, het hy dit gejaag tot hy dit gekry het. Suid-Afrikaanse joernalistiek het een van sy helder sterre verloor."
Verskeie verslaggewers wat saam met Modjadji gewerk het, het hom as 'n hardwerkende verslaggewer beskryf. "Wat 'n briljante werker. Ons sal altyd dié goedhartige reus mis na wie baie van ons opgekyk het. As jong verslaggewers is ons beroof van 'n geleentheid om verder by hom te leer," het Pelane Phakgadi, 'n verslaggewer van die nuwe Newzroom Afrika-kanaal, gesê.
Die Suid-Afrikaanse Nasionale Redakteursforum (Sanef) het hul innige meegevoel betuig met Modjadji se afsterwe. "Hy was 'n goedhartige siel, 'n harde werker en het altyd respek gehad vir ander. Hy het 'n belangrike rol gespeel om die politieke lewe van Suid-Afrika te interpreteer," het Moipone Malefane, sekretaris-generaal van Sanef, gesê.
Die ANC het in 'n verklaring gesê Modjadji was oor die jare heen 'n politieke verslaggewer wat deurgaans die beginsels van die bedryf gehandhaaf het. "Hy was altyd nederig en het met integriteit opgetree," lui die verklaring. "Mnr. Modjadji het die respek en waardering vir die bedryf gehad wat dit verdien. Hy het geglo in eerlike, regverdige en gebalanseerde verslaggewing. Ons innige meegevoel aan sy familie, vriende en kollegas."
Die DA het ook sy meegevoel betuig met Modjadji se familie, vriende en kollegas by City Press en die media. "Dit is gepas dat 'n finale artikel van Modjadji [Sondag] op die voorblad van die City Press verskyn. Dit dui op sy integriteit en toewyding. Hy het altyd moeite gedoen om die feite reg te kry – soms het hy 'n storie teruggehou omdat hy nog nie seker was oor die feite nie. Sy plig was om die nuus oor te dra en nie self betrokke te raak by interne politiek nie."
Malema waarsku wit mense: 'Ons kom saam eet'
ANC in Wes-Kaap ontken koalisiepraatjies
'Toevallig' en 'per ongeluk' raakgery of was hy dalk op die spoor van 'n storie wat sou seermaak? Sterkte aan die betrokkenes.